ททท. สมุทรสงคราม ชวนเที่ยวงานเทศกาลส้มโอขาวใหญ่และของดีสมุทรสงคราม 4-7 สิงหาคมนี้
นายอรรถพล วรรณกิจ ผู้อำนวยการการท่องเที่ยวแห่งประเทศไทย (ททท.) จังหวัดสมุทรสงคราม เปิดเผยถึงการจัดงาน “เทศกาลส้มโอขาวใหญ่และของดีสมุทรสงคราม ประจำปี 2565” โดยจะจัดขึ้นระหว่างวันที่ 4-7 สิงหาคม 2565 ตั้งแต่เวลา 09.00 น.-18.00 น. ณ ลานหน้าศาลากลางจังหวัดสมุทรสงคราม ซึ่งภายในงานนักท่องเที่ยวสามารถเลือกซื้อส้มโอพันธุ์ขาวใหญ่และผลไม้ตามฤดูกาล จากเกษตรกรชาวสวนได้โดยตรงในราคากันเอง นอกจากจะเป็นการช่วยเหลือเกษตรกรแล้ว ยังเป็นการกระตุ้นรายได้เข้าสู่ชุมชน รวมถึงมีผลิตภัณฑ์สินค้า OTOP สินค้าดี และมีชื่อเสียงของจังหวัดสมุทรสงคราม ตลอดจนกิจกรรมส่งเสริมการขาย หรือที่เรียกว่า นาทีทอง นาทีถูก ให้สามารถเลือกคัดสรรซื้อสินค้าและของดีนำกลับไปเป็นของฝากได้อีกด้วย